Nilda Pinto

Nilda Maria Geerdink-Jesurun Pinto (☆ 12 di desèmber 1918 na Otrobanda - † 17 di aprel 1954 na Hengelo) tabata un maestro di skol, dirigente di kor di mucha i eskritor di buki pa mucha na papiamentu ku storia i kantikanan foi e tradishon oral antiano.

Biografia
Nilda a nase den Zaantjessteeg na Otrobanda komo di dos yu di Henriette de Windt i Samuel Jesurun Pinto. Su tata tabata di Puerto Cabello, Venezuela, kende a fayesé na mei 1918 promé ku su nasementu. E i su ruman muhé, kende tabata un aña mas grandi, a risibí un edukashon katóliko. E tabata un mucha muhé komun i koriente ku tabata gusta fiesta i sali, pero e tabata distingui su mes pa su interes den e kultura folklóriko tradishonal di su isla. Den añanan 30 di siglo 20 despues di kaba MULO, Nilda a bai Hulanda pa studia pa yufrou di skol na Bergen op Zoom. Na 1939 e ta bolbe pa Kòrsou kaminda dia 13 di òktober di e aña ei el a kuminsa traha na St. Martinus College.

Despues di e di dos Guera Mundial e ta topa Jan Geerdink, un machinista di Marina Real na Kòrsou, i na desèmber 1948 nan ta kasa na Misa Santa Ana.

E ku Jan a haña tres yui: Henriette Monte-Geerdink (1950), Henk Geerdink (1951) i Michael Geerdink (1952). Dia 20 di mart 1953 nan a muda pa Hulanda, nan a bai biba na Hengelo, Overijssel. Einan Nilda a bin na fayesé dor di komplikashonan ku su embarazo.thumb|270px|Kantikanan di Nilda Pinto riba Dia di Dominio Públiko 2025 na Den Haag.

 Herensia kultural 
Ademas di su trabou komo dosente, Pinto a usa su abilidatnan di kantamentu i kontamentu di historia pa promové konsientisashon di su mes idioma i kultura bou di hóbennan. For di aña 1943 e tabatin semanalmente un propio programa radial pa mucha na Curom na idioma Papiamentu ku kantica i storia. E tabatin su propio kor di mucha, esta Kanariepietjes, ku tambe por a wòrdu skucha durante e transmisionnan. Despues, huntu ku inspektor di enseñansa Jan Droog, el a presentá e programa radial Onder de flamboyan, un programa di kòmbersashon ku muchanan di skol den nan pubertat.

Bibliografia
Corsouw ta kanta (1944)
Nos dushi Papiamentu (1947)
Bam canta (ku R. Th. Palm) (1948, buki di kantika)
Cuentanan di Nanzi (1952)
Corsouw ta konta (1954)

Category:Hende
Category:Eskritor
Category:Kòrsou